৩২ বছর পর ধৃত সহকারী! ‘গ্যাংস্টার’ ছোটা রাজনের খেলা শেষ?

মুম্বই: ১৯৯২ সালে দাদর থানায় গুলি চালানো (Dadar Police Station Attack, 1992) ও খুনের ঘটনায় অন্যতম অভিযুক্ত বিলাস পাওয়ার (Vilas Pawar) ওরফে রাজু চিকানয়াকে অবশেষে গ্রেফতার (Arrest) করেছে মুম্বই পুলিশ (Mumbai Police)। কুখ্যাত গ্যাংস্টার (Gangster) ছোটা রাজনের (Chhota Rajan) ঘনিষ্ঠ সহযোগী হিসেবে পরিচিত ছিল সে। সেই বিলাস পাওয়ার গত তিন দশক ধরে পুলিশের নজর এড়িয়ে পালিয়ে বেড়াচ্ছিলেন। কিন্তু তাঁর পালিয়ে বেড়ানো আর ধোপে টিকল না। শুক্রবার তাঁকে গ্রেফতার করা হয়।

পুলিশ সূত্রে জানা গিয়েছে, ১৯৯২ সালের দাদর থানার ঘটনায় বিলাস ছিলেন প্রধান অভিযুক্ত। গুলিকাণ্ড ছাড়াও তাঁর বিরুদ্ধে খুনের মামলাও রুজু হয়েছিল। সেই সময় থেকেই তিনি আত্মগোপন করে ছিলেন। শুধুমাত্র দাদর থানাই নয়, দেওনার থানাতেও তাঁর নামে অপরাধমূলক কার্যকলাপের অভিযোগ রয়েছে। এমনকি আলিবাগ থানায় তাঁর নামে খুনের আরও একটি মামলা নথিভুক্ত রয়েছে।

আরও পড়ুন: নিজেদের অফিসারকেই গ্রেফতার করল CBI! অভিযোগ গুরুতর

উল্লেখ্য, এক সময় মুম্বইয়ের (Mumbai) গোভান্দি এলাকায় বিলাসের একচ্ছত্র প্রভাব ছিল। সেখান থেকেই তিনি অপরাধমূলক কাজ পরিচালনা করতেন বলে অভিযোগ। আশির দশকে মুম্বইয়ের গ্যাংস্টারদের মধ্যে বিলাস ছিলেন এক গুরুত্বপূর্ণ নাম। গত ৩২ বছর ধরে পুলিশের গ্রেফতারি এড়ানোর জন্য বার বার নিজের আস্তানা পরিবর্তন করেছিলেন তিনি। কীভাবে এত দিন ধরে তিনি পুলিশের নজর এড়িয়ে ছিলেন, তা নিয়ে এখন তদন্ত চলছে। শনিবার তাঁকে আদালতে পেশ করে নিজেদের হেফাজতে নেওয়ার আবেদন জানিয়েছে পুলিশ।